En tysk statsborger bliver torsdag fremstillet i grundlovsforhør sigtet for drab. Sigtelsen er rejst i forbindelse med en brand i en villa i Blåvand natten til tirsdag i denne uge.

Det oplyser anklagemyndigheden i Sydjylland.

To mennesker blev fundet døde i villaen.



- Vi fremstiller i dag klokken 12.30 en tysk statsborger ved Retten i Esbjerg, som sigtes for drab i forbindelse med branden i Blåvand natten til tirsdag i denne uge, lyder det på Twitter.

Det har ikke været muligt for Ritzau at få yderligere kommentarer til sagen fra Syd- og Sønderjyllands Politi.

Da der vil blive begæret lukkede døre, er det også sparsomt med oplysninger. Det er derfor uvist, om den tyske statsborger har en relation til de omkomne.

Alder på den sigtede er heller ikke oplyst.

De to personer, der tirsdag morgen blev fundet døde, kunne ikke endeligt identificeres efter branden.



Politiet formoder, at der er tale om den 61-årige mand og den 85-årige kvinde, der boede i huset.

Det er ikke tidligere blevet meldt ud fra politiets side, om de to personer er døde i forbindelse med branden eller på anden vis.

Det var en nabo, der slog alarm om det brændende hus. Herefter rykkede politi og brandvæsen ud til adressen på Bytoften.

Branden er siden blevet efterforsket som et mistænkeligt forhold.



Det vil sige, at politiet har behandlet sagen, som om der er tale om en forbrydelse. På den måde undgår man at ødelægge vigtige spor, hvis det skulle vise sig at være tilfældet.



Både kriminalteknikere, hundeførere og efterforskere har arbejdet i området omkring villaen.

Det var en nabo, der blev vækket af støjen fra branden og ringede 112.

/ritzau/